《和叔父移居东斋》
宋代·苏过

去乡三十年，梦寐犹西土。阨穷未能归，谅亦君子固。

结庐箕颍间，绝意为霖雨。聊清一室地，仅作跏趺处。

迩来又谢客，不待羹轹金。西斋旧翳密，日宴窗先暮。

东轩得爽嵦，真作禅侣住。陶潜采菊时，尚复有真趣。

公今观此心，湛然忘客主。坐了一大缘，固已遗能所。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。